**Закључци**

*Други међустраначки дијалог у Народној скупштини Републике Србије*

о унапређењу услова за одржавање парламентарних избора

Београд 14-15. новембар 2019. године

Други међустраначки дијалог уз посредовање Европског парламента одржан је 14. и 15. новембра у Народној скупштини Републике Србије. На њему је процењено шта је остварено од октобарског *Првог међустраначког дијалога* и апеловано је да се донесу додатне конкретне иницијативе за унапређење услова за одржавање парламентарних избора. Фасилитатори Европског парламента истакли су важност напретка у примени препорука из извештаја Европске комисије и ОЕБС/ОДХИР-а како би се регулисали сви битни аспекти, решили недостаци и пропусти у изборном оквиру, укључујући кроз пуни парламентарни надзор. Фасилитатори су се захвалили свим актерима на активном учешћу у дијалогу, као и онима које су неформално консултовали.

На пола пута од три предвиђене рунде дијалога, постоји јасан осећај хитности предузимања значајних корака за решавање кључних питања како би се остварио стварни напредак у унапређењу услова за одржавање парламентарних избора, пре свега у медијском окружењу, т.ј. у погледу улоге РЕМ. Фасилитатори су нагласили да је такав значајан и конкретан напредак неопходан за одржавање треће рунде дијалога, заказане за 12 и 13. децембар 2019. године.

Влада је обезбедила ажуриране информације о учињеном напретку по питању обуке службеника задужених за вођење и ажурирање Јединственог бирачког списка и ажурирање новог интернет сајта за информисање грађана о бирачком списку. Током дијалога је констатовано организовање *Отвореног састанка* у Народној скупштини о улози и раду РЕМ и апеловано је на све релевантне актере, посебно РЕМ, да хитно наставе са активностима у циљу решавања недостатака у медијском окружењу и делују у складу са новим иницијативама што је пре могуће. Важност да сви чланови РЕМ буду именовани и гарантовања праведног приступа и извештавања јавних медијских сервиса сматрана је приоритетом. Ово би требало да се обезбеди именовањем „3+1“ нових представника у РЕМ-у, усвајањем новог прописа заснованог на најбољој европској пракси за јавне сервисе како би се обезбедио праведан приступ и извештавање током изборне кампање, као и успостављањем Надзорног одбора у Народној скупштини који би пратио спровођење свих обавеза везаних за изборе.

На дијалогу се такође разматрао напредак у вези са испуњавањем обавеза преузетих током *Првог међустраначког дијалога*. Иако су поздрављена постигнућа и напредак у току, током међустраначког дијалога је наглашено да већина обавеза и даље није испуњена или је делимично испуњена. Као резултат тога, *„Табела испуњавања обавеза“*, израђена као резултат претходног међустраначког дијалога је ажурирана и приложена овим закључцима. Све укључене државне институције требало би убрзано да спроведу све обавезе, истовремено обезбеђујући стандарде и препоруке како је наведено у извештајима Европске комисије и ОДХИР-а. Поред тога, на дијалогу су позване све парламентарне групе да буду конструктивне у пружању подршке усвајању измена и допуна изборног законодавства и у духу најбољих међународних пракси (т.ј. избегавања великих промена уочи дана одржавања избора).

Узимајући у обзир свеукупни ниво испуњења предложених мера, потребно је предузети даље кораке пре следећег међустраначког дијалога средином децембра како би учесници били сигурни да је учињено све што је могуће да се унапреде услови за одржавање избора. Предвиђена је друга фаза дијалога након парламентарних избора 2020. године и усредсредиће се на дугорочни циљ унапређења међустраначког дијалога у Народној скупштини, разматрањем питања као што су реформа Пословника о раду и даља ревизија целокупног изборног оквира.